  Виталий Пронин Котькудӥзлэн шудэз аслаз...Россиын улӥсьёс пӧлын Росстат «Шудо-а тон?» юалляськон ортчытэ. Удмуртстатысь специалистъёс но эскеронэ пырисько.Ма быдтэ мылкыдэз?Специалистъёс республикаысьтымы 330 хозяйствое вуылыны кулэ. Компьютер ачиз бырйиз адресъёсты, телефонъёсты. 2010-тӥ арын калыкез лыдъян-чотан ортчытэм бере вань адресъёс кылемын уго. Озьыен, юалляськисьёс анкетаосын ортчозы Иж, Глазов, Сарапул, Вотка городъёстӥ, кожалозы Эгра, Сьӧлта, Кизнер ёросъёсы. Киязы ручка-тетраден уз бызьылэ ни - планшетэн, лыдпусъёсты но валэктонъёсты соку ик Удмуртстатэ но Росстатэ келяны мед луоз шуыса. 165-яз хозяйствое кемалыгес пыралозы, таоссэ муресьгес юанъёсын «курадӟытыны» косэмын. Тани мар та пумысен вера Удмуртстатысь ёзэтэн кивалтӥсь Людмила Сушкова:- Туннэ та эскеронъёс мытэмын гинэ ай. Но специалистъёсмес калык мылкыдтэкгес пумита. Ма, кинлэн ачиз сярысь верамез-возьматэмез потоз ни? Ярам, огшоры юан сётысалзы ке, шудоен-а астэ шӧдӥськод шуыса. Нош милемлы улэм-вылэмзэс котыр ласянь чакланы куремын ук. Нимтулзэс, дышетскемзэс, арлыдзэс юам сяна, урод сямъёсын кушласькемзэс но портӥськом ук. Кин доры гинэ ӧм пыралэ ни, ваньмаз сямен семьяосын юыло, тамак кыско. Наркотикен кушласькисьёс ӧз шеде на.Тазалыксы сярысь но юалляськиськом, тодыны выриськомы, макем ӵем соос больницаосы вазиськыло. Егитъёс тазалыксы вылэ уггес ӝожтӥсько ке, арлыдоос, ум висиське, шуыны выро ке но, бератаз тодмо луэ: дырын-дырын пуромылӥсь (хронической) черъёссы лачак. Тазалыксылэсь куашкамзэ уноез герӟало Москва дыре улыны выжемен. Ӵемгес висьыны, пе, кутским, уйёсмес ум изиське. Нош ёрос центръёсысь больницаосы уноезлэн вазиськемез уггес поты. Висёнмес, пе, пиньмес куртчыса ик, чидалом, но отчы ум мынэ. Верамзылы осконо ке, эмъясьёс берло дыре лекесь луэмын. Ярано коть, гуртъёсын медпунктъёс кылемын на - отын шуныт кылзэс но уз жалялэ, маин быгатозы, юрттозы но, шуо.Улонысьтызы мазэ воштысалзы шудогес луон понна шуыса, юаськод ке, ваньзы малпаськонэ усё. Асьсэды ӵошатыны кутско умойгес улӥсь семьяосын. Оло, соин но анкета пыр ортчемъёс асьсэды шудтэм шуо. Уноез ӝожтӥсько ӧжыт уждунзы вылэ. Сиыны-юыны тырме ай, пе, со, нош ӟеч дӥсяськыны, дуно вуз басьтыны - уг кыльы ни. Куд-огез коммунальной услугаос понна но тыриськыны уг вормы. Уксёлы ёрмемзы вань мылкыдзэс быдтэ. Сыӵе дыръя адямиос дунъяны уг валало ни, тазалыксы ӟеч, суйзы-пыдзы интыяз, нылпиоссы дышетско шуыса. Амалтэк малпан кылдэ: республикаямы улӥсьёс туж шудтэмесь. Но юалляськон йылпумъяськемын ӧвӧл на. Кин тодэ, югдур, оло, воштӥськоз ай, - вера Людмила Сушкова.Калык радъяУдмуртстат туннэ эскере уйпал ёросъёсын улӥсьёсты. Нош кыӵе мылкыдъёсын уло-выло лымшор палъёс, тужгес но - удмуртъёс?Тамара Калинина, Можга ёросысь Ӟуч Пыӵас гуртысь ужтэк кылем нылкышно, 53 арес:- Монэ шудо шуыны луэ, дыр. Кык пие, одӥг нылы - ваньзылы вылӥ образование сётыны быгатӥ. Асьсэды улонын шедьтозы, вылды. Асме ужысь уллязы ай тани. Но мон йырме ӧй мыкырты, уг но малпаськы. Дорын но уж тырме! Егит дыръям спортэн выри бере, кужым кылемын на. Газ пыртыны выром ай. Пудо вордӥськом, мушмы вань.Сергей Петров, Грак ёросысь «Родина» хозяйствоен кивалтӥсь, 50 арес:- 2011-тӥ арысен мон быдэс хозяйстволы кузё, но аслым ачим кузё луэмысь дугдӥ. Калык вылэ ужасько кадь: котькинлэн син азяз. Кык пиналы. Кузпалы «Родинаын» ик ужа. Но озьы ке но туннэ мон уйёсме иземысь дугдӥ. Кузпалы но мон понна та пумысен кайгыре ни. Уждун люкылон гинэ но кӧня лулсэрез быдтэ!Анастасия Шумилова, Пичи Пурга ёросысь Орлой гуртысь студент, 22 арес:- Ми 3 кузя нылпиос, атаймы кулӥз мон пичи дыръям. Сюдӥсьмес ыштэммы понна государство тыре вал пособие. Анае - ёрос библиотекалэн директорез. Соин ик улыны коньдонмы тырме вал - мыным озьы кадь йӧтэ. Зэм, али тодон-валанме будэтӥсько Эстониын, улӥсько стипендия вылын гинэ. Тазалыке шоро-куспо. Огъя ваньмыз вольыт ке, шудэз кылдыто ни чыры-пырыос. Учкид кыӵе ке тунсыко кино, лыдӟид визьмо книга, кылзӥськид яратоно кырӟандэ, пумитад матысь эштэ - тон лобаськод. Висе йырыд, кырын зоре, занятиын урод вераськид - мылкыд пичияк куашка. Мынам нуналаз мылкыды дас пол но воштӥськыны быгатэ. Али мон шудтэм потӥсько аслым, нош 5 минут ортчыса, бурдъясько ни.Иван Иванов - Алнаш ёросысь «Кузебаево» СПК-ысь валтӥсь инженер, 37 арес:- Мынам ваньмыз вань: яратоно семьяе, кышное но ньыль нылпиосы, кельшымон уже, улон интые, соин ик шудо мон. Уждун бадӟымгес басьтысал ке, мултэс ӧй луысал, но уксё улонын нырысь интыын ӧвӧл ук.Мон гуртын улӥсько, кытын вордӥськизы анай-атайёсы, али татын будо мынам нылпиосы. Калык умой мед улоз кадь, потэ. Колхозъёс медаз быре, сотэк гурт но куашкалоз. Тамак кыскисько, винаез уг кыскаськы. Али выль корка пуктӥсько, юртмы вуиз ке, эшшо шудогес луо.Елена ФёдороваТуспуктӥз Александр Горбунов Теги: Удмуртстат  